Milan Rúfus

**Milan Rúfus** (* 10. december 1928, Závažná Poruba – † 11. január 2009, Bratislava) bol slovenský básnik, literárny historik, prekladateľ a esejista. Bol niekoľkokrát nominovaný na Nobelovu cenu za literatúru.

## Životopis
Narodil sa do rodiny murára a vzdelanie získaval v ľudovej škole v rodisku, na gymnáziu v Liptovskom Mikuláši, kde v roku 1948 úspešne zmaturoval a v rokoch 1948 – 1952 študoval slovenčinu a dejepis na Filozofickej fakulte Univerzity Komenského v Bratislave. Po skončení vysokoškolského štúdia zostal na Filozofickej fakulte Univerzity Komenského ako pedagóg. Prednášal dejiny slovenskej a českej literatúry. V školskom roku 1971 – 1972 pôsobil na univerzite *Instituto Universitario* v Neapole, kde prednášal slovenský jazyk a literatúru. Od roku 1990 do svojej smrti v roku 2009 žil na dôchodku v Bratislave. Od roku 1991 až do r. 2008 bol pravidelne nominovaný na Nobelovu cenu za literatúru.

## Tvorba
Prvé básne publikoval v časopisoch *Prameň*, ''Nový rod'', ''Mladá tvorba'' a *[[Borba]]*. Debutoval básnickou zbierkou *Až dozrieme*, ktorá znamenala výrazný posun dobového chápania poézie. Jeho tvorbu ovplyvnil symbolizmus, mal silné sociálne cítenie a nechal sa inšpirovať i dielom fotografa Martina Martinčeka. Inšpiroval sa slovenskou ľudovou slovesnosťou a dielami viacerých slovenských maliarov. Patrí k najvýraznejším básnickým zjavom. Predstavil sa ako básnik s autonómnym pohľadom na životné a morálne hodnoty ľudského konania, na lásku, pravdu, krásu, utrpenie a tragiku človeka i sveta druhej polovice 20. storočia. Veľmi vnímavo a citlivo hľadá zmysel a podstatu ľudského života.

Okrem tvorby pre dospelých sa venoval najmä v 70. – 90. rokoch minulého storočia prerozprávaniu rozprávok a písaniu básní o deťoch, detstve a pre deti. Prekladal z češtiny a ruštiny a v jazykovej spolupráci z nórčiny a španielčiny. Spolupreložil tiež starozákonné *[[Kniha žalmov|Žalmy]]* a *[[Kniha Náreky|Jeremiášov nárek]]*. Jeho diela vyšli knižne v angličtine, bulharčine, češtine, francúzštine, maďarčine, nemčine, nórčine, poľštine, rómčine, ruštine, taliančine, čínštine a ďalších jazykoch.

## Ocenenia
* 1970 – Štátna cena za literatúru
* 1990 – Medzinárodná cena Zlatý kľúč mesta Smederevo
* 1991 – Rad Tomáša Garrigua Masaryka II. triedy
Od r. 1991 bol každoročne navrhovaný na Nobelovu cenu za literatúru
* 1993 – realizácia dokumentárneho filmu *Profily* – Milan Rúfus /Slovenská televízia Bratislava, scenár Tatiana Syneková, réžia Fedor Bartko/
* 1995 – Rad Ľudovíta Štúra 1. triedy
* 1996 – cena Jozefa Cígera Hronského za literatúru 
* 1998 – Čestný doktorát literatúry, udelený Svetovou akadémiou umení a kultúry so sídlom v USA
* 2001 – Cena na festivale v Struge, Severné Macedónsko
* 2005 – Cenu ministra kultúry za zbierku básní *Báseň a čas*
* 2006 – Cena *Literárneho fondu* za najlepšiu pôvodnú slovenskú tvorbu v roku 2005 za zbierku *Báseň a čas* 
* 2008 – Cena za poéziu Crane Summit 2008, Taiwan
* 2009 – Pribinov kríž I. triedy – vysoké štátne vyznamenanie, za mimoriadne zásluhy a kultúrny rozvoj krajiny.

## (33158) Rúfus
Po básnikovi je pomenovaná planétka *(33158) Rúfus*, ktorú objavili Leoš Kornoš a Peter Kolény z *Astronomického a geofyzikálneho observatória FMFI UK v Modre* 26. februára 1998.

## Diela
### Poézia
* 1956 – *[[Až dozrieme]]*
* 1966 – *Chlapec*
* 1968 – *[[Zvony]]*
* 1969 – *Triptych* (*Až dozrieme, Chlapec, V zemi nikoho*)
* 1969 – *Ľudia v horách -* s fotografiami M. Martinčeka
* 1969 - *Murárska balada* - ilustroval Koloman Sokol
* 1972 – *Stôl chudobných*
* 1972 – *Kolíska*
* 1973 – *Hľadanie obrazu -* s fotografiami M. Martinčeka
* 1974 – *[[Chlapec maľuje dúhu]]*
* 1974 – *Kolíska spieva deťom* - ilustroval Ľudovít Fulla
* 1976 – *Kniha rozprávok*
* 1977 – *Hudba tvarov*
* 1978 – *Hora*
* 1979 – *Sobotné večery*
* 1982 – *Óda na radosť*
*1986 – *Studnička*
* 1987 – *Prísny chlieb*
* 1990 – *Tiché papradie*
*1990 – *Modlitbičky*
* 1992 – *[[Neskorý autoportrét]]*
**1995 – Pamätníček. Modlitby za dieťa*
* 1996 – *Čítanie z údelu*
* 1997 – *Žalmy o nevinnej*
* 1998 – *Vážka*
* 2000 – *Jednoduchá až po korienky vlasov*
* 2001 – *Čas plachých otázok*
* 2003 – *Čakanka*
* 2005 – *Báseň a čas*
* 2007 – *Vernosť*
* 2009 – *Ako stopy v snehu*
Od r. 2002 vychádza vo vydavateľstve MilaniuM Súborné dielo Milana Rúfusa (dosiaľ vyšli: Dielo I, Dielo II, Dielo III, Dielo IV, Dielo V, Dielo VI, Dielo VII, Dielo VIII, Dielo IX, Dielo XII, Dielo XIV).

### Eseje
* 1968 – *Človek, čas a tvorba*
* 1969 – *Štyri epištoly k ľuďom*
* 1974 – *O literatúre*
* 1978 – *A čo je báseň*
* 1996 – *Epištoly staré a nové*
* 1998 – *Rozhovory so sebou a s tebou*

### Preklady
* 1957 – Sergej Alexandrovič Jesenin: *Výber*
* 1958 – Michail Jurievič Lermontov: *Maškaráda*
* 1966 – Henrik Ibsen: *Peer Gynt* (v jaz. spolupráci s J. Kaňom)
* 1973 – František Hrubín: *2 x 7 rozprávok*
* 1977 – František Hrubín: *Poémy*
* 1978 – František Hrubín: *Ako sa chytá radosť*, výber z Hrubínovej poézie pre deti
* 1978 – Josef Kajetán Tyl: *Strakonický gajdoš*
* 1988 – José Martí: *Znamenie života*
* 1991 – Žalmy a Jeremiášov nárek – knihy zo Starého zákona
* 2007 – František Hrubín: *Hrnček, var!*

## Referencie

## Iné projekty

## Externé odkazy
* 
* Books.sk - Milan Rúfus  
* Osobnosti.sk - Milan Rúfus 
* Spisovatele.cz - Milan Rúfus 

Kategória:Slovenskí spisovatelia
Kategória:Slovenskí básnici
Kategória:Slovenskí prozaici
Kategória:Slovenskí spisovatelia pre deti a mládež
Kategória:Slovenskí prekladatelia
Kategória:Česko-slovenskí zaslúžilí umelci
Kategória:Laureáti Ceny Ivana Kraska
Kategória:Laureáti Ceny Jána Hollého
Kategória:Držitelia Radu Ľudovíta Štúra I. triedy
Kategória:Osobnosti zo Závažnej Poruby
Kategória:Slovenskí esejisti
Kategória:Laureáti Pribinovho kríža I. triedy
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Filozofickej fakulte Univerzity Komenského v Bratislave
Kategória:Nositelia Radu T. G. Masaryka